****

14.10.2012

**הזמנה למפגש הסבר לחברים בנושא זיקה לנכסים**

**ביום רביעי ה - 17.10.2012 נתכנס במועדון בשעה 20:30 למפגש ציבורי לכל החברים להסבר בסיסי על הזיקה לנכסים שישמש כרקע לדיון הציבורי . המפגש יתחיל בהסבר של עו"ד מיכל ינאי ולאחריו יועלו הדילמות שעלו בדיוני הצוות.**

**מצורף מתווה ההתנהלות לקבלת החלטות לזיקה בנכסים:**

|  |  |  |  |
| --- | --- | --- | --- |
| **שלב** | **פעילות** | **מועד** | **הערות** |
| 1 | מפגש ציבורי ראשון:   1. הסבר בסיסי של החומר כרקע לדיון – עו"ד מיכל ינאי. 2. העלאה של הדילמות החברתיות, הערכיות, הרגשיות והכלכליות – חברי הצוות. | רביעי 17.10.12  בשעה 20:30 |  |
| 2 | מפגש ציבורי שני - דיון פתוח – מה חשוב בעיני? | רביעי 31.10.12  בשעה 20:00 | אופציה למפגש נוסף אם יהיה צורך |
| 3 | ישיבה/ות צוות זיקה לנכסים לצורך הכנת חלופות עקרוניות להכרעה | רביעי 7.11.12  בשעה 17:00 | על בסיס התכנים שיעלו במפגש/ים הציבורי/ים |
| 4 | הצגת החלופות באסיפה | חמישי 20.12.12  בשעה 20:00 | המועד נותן אופציה למפגש צוות או מפגש ציבורי נוסף. |
| 5 | קלפי | 20-21/12/2012 |  |

בהמשך להכרעת הקלפי ישוב ויתכנס הצוות לבניית מודל מפורט על בסיס העקרונות שייקבעו.

**חומר מצורף**

1. **מצ"ב טבלה המרכזת את ההבדלים בין המודלים לשיוך נכסים.**
2. **תקציר ההסבר של עו"ד מיכל ינאי על הזיקה לנכסים.**
3. **הדילמות שעלו בדיוני הצוות.**

|  |  |  |
| --- | --- | --- |
| **נושא** | **שיוך פירותי** | **שיוך קנייני** |
| זכות הורשה | כן | כן |
| זכות מוקנית לרווחים | כן | כן |
| חשוב לצמיחה דמוגרפית | כן | כן |
| מה משויך | הזכות לפירות הנכסים | הנכסים עצמם |
| תהליכים הכרוכים בהסדר | החלטת אסיפה בלבד | החלטת אסיפה, הקמת תאגיד חברים, הקצאת זכויות |
| מתווה שכיח | הגדרת סכום מוגדר לחלוקה לחברים ביום הקובע וליורשיהם ובמקביל חלוקה שוטפת לחברים (ונקלטים) | העברת חלק מן הזכויות בנכסים לתאגיד חברים, שיוך הזכויות בתאגיד החברים לחברים ביום הקובע |
| מחייב תיאגוד | לא | כן |
| מחייב הסדרים לשמירת שליטת הקיבוץ בנכסים | לא | כן |
| נדרש יום קובע | כן | כן |
| נדרש מפתח שיוך | כן | כן |
| נדרש מדרג שימוש ברווחים | כן | כן |
| על חשבון דמי עזיבה | בדרך כלל כן | בדרך כלל כן |
| הזכות המשויכת | מתכלה | נצחית |
| רמת המורכבות לגיבוש ויישום | פשוטה | מורכבת |
| הבעלות בנכסים | של הקיבוץ בלבד | מתחלקת בין הקיבוץ, חבריו ואחרים (יורשים, עוזבים) |
| מה מורישים | יתרת הסכום המוגדר שלא חולקה למוריש | זכות המוריש בנכסים |
| יוצר זכות קניינית פורמאלית | לא | כן |
| צורך בפטור ממס | לא | כן |
| החלפת מודל שיוך | אפשרית | בלתי אפשרית |
| זכויות חבר חדש | בדרך כלל לחלק מן הרווחים השוטפים (שגדל לאחר סיום תשלום הסכום המוגדר) | אין זכויות מוקנות, לפעמים נדרש לרכוש זכויות כתנאי לקליטה |

**שיוך זכויות בנכסים יצרניים בקיבוץ - סקירה כללית**

בשנים האחרונות, בין היתר עקב מהלכי השינוי העוברים על קיבוצים (ובפרט שינוי באורחות החיים וצמיחה דמוגראפית), עולה שאלת זכויות החברים בנכסים היצרניים של הקיבוץ.

לחברים בקיבוץ אשר לא יישם מהלך של שיוך זכויות בנכסים היצרניים אמנם יש זיקה לנכסים היצרניים של הקיבוץ (בהיותם חברים בו) ואולם זיקה זו מוגבלת במספר מובנים ובפרט חסרות בה זכות הורשה וזכות מוקנית להנות באופן ישיר (קרי ב"תקציב האישי" או באמצעות מנגנון ישיר אחר) מהרווחים אשר מפיקים הנכסים היצרניים של הקיבוץ.

על מנת לחזק את הזיקה בין נכסיו היצרניים של הקיבוץ לבין חברי קיבוץ החלו קיבוצים רבים ביישום מהלך של שיוך זכויות בנכסים היצרניים. בשנת 2005 אף הותקנו "תקנות האגודות השיתופיות (שיוך אמצעי ייצור בקיבוץ המתחדש) התשס"ו – 2005" שמטרתן הסדרת הליך השיוך האמור (להלן "התקנות").

מטרותיו העיקריות של המהלך הינן יצירת זכות הורשה בקשר עם הנכסים היצרניים של הקיבוץ ו/או פירותיהם, יצירת איזון ביחס לשינוי באורחות החיים (באמצעות מתן ביטוי לוותק), יצירת זכות מוקנית לחבר להנות באופן ישיר מפירות הנכסים וכן עידוד הליך של צמיחה דמוגראפית.

במהלך השנים התגבשו שני מתווי שיוך עיקריים: "שיוך פירות נכסים" ו"שיוך נכסים קנייני":

* "שיוך פירות נכסים": מהותו הסדר היוצר ומעגן זכויות של חברי הקיבוץ ויורשיהם ברווחים המופקים על ידי נכסיו היצרניים של הקיבוץ. ההסדר נקבע במסגרת החלטת אסיפה. למעשה הסדרים מסוג זה הינם התפתחות של הסדרי חלוקת רווחים שכבר נמצאו בעבר בקיבוצים מסוימים, ואולם השינוי המהותי העיקרי ביחס לאותם הסדרים הינו יצירת זכות הורשה בקשר עם הרווחים. ישנם הסדרי שיוך פירות נכסים שונים ואולם המתווה השכיח הינו מתווה בו מוגדר סכום כולל לחלוקה לחברי הקיבוץ ביום קובע מסוים ויורשיהם אשר מחולק מתוך רווחים כאשר במקביל (או לאחר תקופה) מתחילה חלוקה נוספת למי שהינם חברי הקיבוץ בעת החלוקה (כולל נקלטים, ללא יורשים ועוזבים). שיוך פירות הנכסים אינו מערב תאגידים נוספים ואינו משנה את מבנה הבעלות בנכסים היצרניים של הקיבוץ (אשר נשאר בעלים יחיד).
* "שיוך נכסים קנייני": מהותו הקמת תאגיד חדש (להלן "תאגיד החברים") אשר אליו מועבר חלק זה או אחר מהזכויות בנכסים היצרניים של הקיבוץ ואשר בו מתבצע "שיוך" הזכויות לחברים (הקצאת "יחידות השתתפות" או "מניות"). מתווה זה יוצר בין היתר אבחנה בין הזכויות בקיבוץ עצמו (אשר נותר עם חלק בלבד של הזכויות בנכסים היצרניים) לבין הזכויות בנכסים היצרניים לגביהם מתבצע השיוך. במתווה השכיח, הזכויות ניתנות להורשה מדור ודור וכן לסיחור גם למי שאינו חבר הקיבוץ (קרי, בעלי הזכויות בנכסים אינם רק חברי הקיבוץ).

בכל אחד מהתהליכים שתוארו לעיל נדרש כי יקבעו "יום קובע" אשר יגדיר את מעגל הזכאים, "מפתח השיוך" לפיו יוקנו הזכויות (וותק, חלוקה שוויונית, שילוב ביניהם וכיו"ב), מדרג השימוש ברווחים (מנגנון אשר נועד להבטיח מחד כי לקיבוץ ימשיכו לעמוד מקורות לצרכים שיש להבטיחם כגון ערבות הדדית, פנסיה, השקעות וכיו"ב ומאידך כי יוותרו רווחים לחלוקה לחברים ויורשיהם), הוראות בקשר עם חברים חדשים (אשר התקבלו לחברות לאחר היום הקובע), הוראות בקשר לזכויות יורשים והיחס בין השיוך לבין זכות לדמי עזיבה (יצוין כי התקנות קובעות כי השיוך יהיה על חשבון דמי עזיבה).

מעבר לכך, בהסדר של שיוך נכסים קנייני יש לקבל החלטות בנושאים נוספים כגון הגדרת הנכסים אשר יכללו בשיוך, זכויות לסחרות/הורשה/פדיון בתאגיד החברים, זכויות הצבעה בתאגיד החברים, מנגנוני הבטחת שליטה של הקיבוץ בנכסים היצרניים (שכן חלק מן הבעלות עובר לחברים, יורשיהם ואחרים), אופן ניהול תאגיד החברים וכיו"ב.

בשיוך פירות נכסים נדרש בנוסף לקבל החלטות בין היתר באשר לגובה הסכום המוגדר, קיומה ומהותה של חלוקה נוספת והיחס ביניהם.

**בצד הבדלים תהליכיים/מבניים/משפטיים/חשבונאיים/ניהוליים ואחרים בין המודלים הבסיסיים שלעיל (שגם עליהם יש לתת את הדעת – ר' פירוט מטה) – ההבדל העקרוני ביניהם הוא שזכות החבר ביום הקובע ויורשיו במודל הפירותי היא "מתכלה" (זכות החבר הקיים ויורשיו לסכום המוגדר מסתיימת עם סיום תשלום הסכום האמור והזכות הנוספת קיימת רק כל עוד החבר הוא חבר הקיבוץ) ואילו הזכות בשיוך הקנייני השכיח היא "נצחית" (ניתנת להורשה מדור לדור). הבדל זה משפיע גם על משקל זכויות הנקלטים (במודל הפירותי המשקל משמעותי יותר). לכן ההכרעה בין שני מודלים אלה צריכה להתחיל מקביעת העמדה העקרונית בקשר לשאלת המשכיות/התכלות הזכות.**

בנוסף ניתן להזכיר את ההבדלים הבאים (רשימה לא סגורה):

* פשטות – המודל הפירותי פשוט יותר לגיבוש ויישום;
* בעלות ושליטת הקיבוץ בנכסים – במודל הפירותי נשמרת בעלות מלאה של הקיבוץ בנכסים; במודל הקנייני נחלקת הבעלות בין הקיבוץ, חבריו ומי שאינם חברי הקיבוץ. הדבר אפשרי ואולם מחייב יצירת מנגנוני שליטה לקיבוץ;
* המודל הפירותי אינו יוצר זכויות קנייניות – הוא קם ומעוגן בהחלטת אסיפה (הכוללת מנגנוני שריון והגנה על זכויות החברים הוותיקים ויורשיהם);
* המודל הקנייני מחייב קבלת אישור לפטור ממס (אם טרם התקבל) – תחולת תקנה 4 עד סוף שנת 2012;
* מהמודל הפירותי אפשר לעבור בעתיד למודל קנייני (בכפוף לפתרון לסוגיית המס); מודל קנייני הוא בלתי הפיך.

**צוות זיקה לנכסים – נקודות למחשבה לקראת הדיון ציבורי**

הדיון שהתפתח בצוות זיקה לנכסים חשף את העובדה כי לסוגיה רבדים רבים, והכרעה שהיא לכאורה כלכלית, מושפעת מאד מרבדים אישיים/פסיכולוגיים, חברתיים, רגשיים, וערכיים. להלן עיקרי ההיבטים שהועלו בדיון:

1. **טובת הקיבוץ** – האם יש לקיבוץ זהות ואינטרסים, הנפרדים מאלה של חבריו, כך שניתן לדבר על טובת הקיבוץ בנפרד מטובתם האישית של חבריו (ואולי אף בניגוד אליה)? מהי מטרת הקיבוץ בהקשר זה? האם המשכיות הקיבוץ בהקשר זה היא ערך?
2. **הדור הבא** – מדובר בחידוד מסוים של הנקודה לעיל. מיהו הדור הבא הרלוונטי? האם הדור הבא של חברי קיבוץ, או הדור הבא של הבנים של החברים? בהנחה שאין זהות מוחלטת בין אלה לאלה, האינטרס של מי חשוב יותר?
3. **הדינמיות וטווחי הזמן** – כמה קדימה רוצים לחזות ולהשפיע?
4. **הקיבוץ כמפעל חיים** – גם כאן מדובר בחידוד של הנקודה, הפעם לא מתוך "האינטרס של הקיבוץ" בהמשכיות, אלא דווקא מתוך האינטרס של חברים הרואים בקיבוץ מפעל חיים ומעוניינים לשמר את כוחו.
5. **השפעות על סוגיית הקליטה** – הדעה הרווחת בצוות היתה, שעל ההחלטות שיתקבלו לקחת בחשבון את סוגיית הקליטה, כך שיסייעו לקדם אותה. ואולם התעוררה השאלה מה יהיו בהקשר זה החלטות המעודדות קליטה? האם החלטות המקנות זכויות כספיות משמעותיות יותר לנקלטים יעודדו קליטה (במובן זה שימשכו בנים) או אולי דווקא להיפך (במובן זה שיגרמו למי שבניו לא מתכננים להיקלט בקיבוץ, להתנגד לקליטה?)
6. **הורשה** – שיקול מרכזי בקבלת ההחלטות נוגע לאפשרות החבר להוריש אחריו נכס או זכויות (כאן בהחלט יש הבדל בין המודלים השונים), במיוחד אם הנחת המוצא היא שחלק מהבנים לא יהיו בעתיד חברים בכפר חרוב.
7. **הביטחון האישי של החבר** – שיקול מרכזי נוסף (שהיווה את נקודת המוצא לדיון) הוא בטחונו האישי של החבר. עם זאת, גם כאן ברור שגם כאן יכולים להיות הבדלים גדולים בין חבר השואב בטחון מכך שלו עצמו יהיו יותר זכויות או נכסים, לאחר ששואב בטחון, לדוגמא, מהמשכיות הקיבוץ כישות שיתופית חזקה.
8. **אפשרויות מימוש** – בתהליך קבלת ההחלטות צריך יהיה לתת את הדעת על הקנית זכויות ו/או יצירת מגבלות על מימוש הזכויות/נכסים של החבר.
9. **פשטות ובהירות** – עלו כפרמטר בתהליך קבלת ההחלטות.
10. **הוגנות המודל והאמון במערכת הקיבוצית** – עלו אף הם כשיקול בתהליך קבלת ההחלטות של החבר.
11. **זכויות החבר שעוזב את הקיבוץ** – האם נשאר שותף או לא?
12. **קיבוץ של דור ראשון** – חשוב לקחת בחשבון בתהליך קבלת ההחלטות, כי בשלב זה הקיבוץ נמצא במצב נוח לקבלת החלטות משמעותיות, שכן יש דמיון רב באינטרסים של החברים ובמאפיינים שלהם.

בברכה - צלי